कोटा. मुख्य जलवितरण केन्द्र अकेलगढ़ के पास ही बसी शिवपुरा हजीराबस्ती व आसपास के इलाके में पानी की समस्या को लेकर स्थानीय पार्षद बादाम बाई के साथ महिलाएं और पुरुषों ने सोमवार को जलदाय विभाग के दादाबाड़ी स्थित कार्यालय पर प्रदर्शन किया।
वहां एसई के नहीं मिलने पर वे एक्सईएन नरेन्द्र मोहन गुप्ता से मिले और उन्हें समस्या बताई। वे इतने नाराज थे कि एक्सईएन गुप्ता से बोले कि यदि समस्या का समाधान नहीं कर सकते तो ये चूड़िया पहन लो और घर बैठो। इसके साथ ही उन्होंने गुप्ता को चूड़ियां भेंट की। शिवपुरा क्षेत्र में पानी की लगातार समस्या चल रही है। इसी को लेकर स्थानीय नागरिक पार्षद बादाम बाई से शिकायत की। वे कहते हैं कि सांसद-विधायक के बाद अब आपको वोट दिए तो फिर हमारी समस्या का समाधान कौन करेगा। पिछले कई दिनों से नलों में पानी नहीं अाने से लोग परेशान हैं। आखिर किससे कहें।
बादाम बाई व पूर्व पार्षद जितेन्द्र सिंह जीतू के नेतृत्व में कुछ समय पहले अकेलगढ़ पर प्रदर्शन किया था, तब वहां एईएन व अन्य इंजीनियर्स ने उन्हें समझा दिया था। सोमवार को फिर यहां के लोग दादाबाड़ी आॅफिस पहुंचे। पहले तो उन्होंने प्रदर्शन किया, फिर एसई हेमंत कुमार से फोन पर बात की। उन्होंने कहा कि वे कलेक्ट्रेट में मीटिंग में है, मंगलवार को यहां की समस्या को दिखवाएंगे। इसके बाद सभी एक्सईएन नरेन्द्र मोहन गुप्ता के पास पहुंचे। इससे पहले उन्होंने प्रदर्शन करते हुए नारेबाजी की ओर मटके फोड़े।
सभी को मिल रहा है पानी
एक्सईएन गुप्ता ने बताया कि इलाके में पानी की समस्या को लेकर उन्होंने एक दिन पहले ही जेईएन को भेजकर जांच करवाई थी। यहां सभी को पानी मिल नरहा है। कहीं कोई समस्या नहीं है। फिर भी स्थानीय लोगों की शिकायत है तो मंगलवार को फिर से दिखवा लिया जाएगा।
महिलाओं ने सुनाई खरी-खोटी
एक्सईएन गुप्ता से बात करते हुए महिलाओं ने खरी-खोटी सुनाई। बोली कि हमारे यहां पानी नहीं आ रहा। यहां का पानी जवाहरनगर में दे दिया गया है। इससे यहां पर पानी का संकट हो गया है। पहले यह स्थित नहीं थी। अधिकारियों को इस बारे में ध्यान देना चाहिए था, लेकिन ध्यान नहीं दिया जा रहा है। इसे सहन नहीं किया जाएगा। उन्होंने कहा कि यदि उनसे इलाके की समस्या का समाधान नहीं हो रहा है तो वे क्यों यहां कुर्सी पर बैठे हैं, यह चूड़ियां पहने और घर जाकर बैठे। यह कहते हुए उन्हें चूड़ियां भी दी। हालांकि गुप्ता चूड़ियां लेने से बचते रहे।
hin_Deva hin_Deva hin_Deva hin_Deva hin_Deva hin_Deva hin_Deva